SVJETLA

 Novu godinu dočekala sam s roditeljima kod njihovih prijatelja, koji žive na samom rubu Medvednice. Bilo je dosta djece, pa smo se odlično zabavljali. U ponoć smo se popeli na terasu, s koje se pruža prekrasan pogled na grad, uživajući u vatrometu. Noć je bila vedra i ne previše hladna. Kada je utihnuo vatromet nebom se prosulo tisuće zvijezda. Među njima su se isticala tri svjetla koja su nam svima zapela za oko. Bila su sjajnija od zvijezda i nekako ledeno plavičasta. Gledali smo u njih s čuđenjem, a ona su se odjednom pomaknula tvoreći trokut. Gledali smo ih još pola sata, nagađajući što je to, a ona su odjednom nestala, takvom brzinom, da nam se činilo da su se samo ugasila, kao kad netko puhne u svijeće. Mašta mi je proradila sto na sat i bila sam uvjerena da su nas posjetila stvorenja s nekog dalekog planeta.

 Drugi dan sam gledala vijesti na televiziji i saznala da su i drugi ljudi vidjeli ta svjetla i to ne samo u Zagrebu, već i u Puli. Naravno, postojalo je i objašnjenje da je riječ o lampionima koji su pušteni dan ranije i nekim čudom ostali zarobljeni na nebu iznad grada. Ma baš sam povjerovala! Kakvi lampioni, pa mene ta svjetla nisu podsjećala na ništa slično, a ni mnoge koji su ih vidjeli. Željela sam više od svega doznati istinu.

Svaku vedru noć, a one su zimi osobito lijepe i sjajne,gledam u nebo. Sigurno u tom sjajnom beskraju planeta postoje i one na kojima ima živih bića. Možda, negdje živi neka djevojčica slična meni, koja me jednako žarko želi upoznati, kao i ja nju. Moja savršena svemirska prijateljica. Uff, svašta bih mogla naučiti od nje! Zamišljam da ima zelenu kosu, velike oči i predivan osmjeh.

 Znam da u svijetu postoji jako puno ljudi koji vjeruju da nas vanzemaljci redovito posjećuju, a neki tvrde da su ih i oteli i proučavali. Postoje i neka mjesta koja su poznata zbog pada nepoznatih letećih objekata, NLO-a. Svima nam se čini da oni koji znaju istinu, ne žele je podijeliti s ostatkom čovječanstva. Zašto? Taj odgovor nemam i mogu samo zamišljati razloge.

 Ja se nadam da ću ih jednog dana sresti, vanzemaljce, mislim. Znam da će biti dobri i da će nam pokazati kako da i mi postanemo bolji. Ja ću ih čekati s nadom da će donijeti nešto dobro. I da, znam da ona svjetla nisu bili lampioni. Samo da mi je znati zašto nas muljaju???

 NIKA PETRIŠ

 5.C